Period: Old Babylonian
Genre: Literary
Transliteration:
<SURFACE>
...re-a ud su₃-ra₂ re-a
ŋi₆ re-a ŋi₆ ba₉-ra₂ re-a
...re-a mu su₃-ra₂ re-a
ud-ba ŋeštug₂ tuku inim galam inim zu-a kalam-ma til₃-la-a
šuruppag{ki} ŋeštug₂ tuku inim galam inim zu-a kalam-ma til₃-la-a
šuruppag{ki}e dumu-ni-ra na na-mu-un-degₓ(RI)-degₓ(RI)
šuruppag{ki} dumu ubur-tu-tu-ke₄
zi-ud-su₃-ra₂ dumu-ni-ra na na-mu-un-degₓ(RI)-degₓ(RI)
dumu-ŋu₁₀ na ga-degₓ(RI) na degₓ(RI)-ŋu₁₀ he₂-dab₅
zi-ud-su₃-ra₂ inim ga-ra-ab-dug₄ ŋizzal he₂-em-ši-ak
na degₓ(RI)-ga-ŋu₁₀ šu nam-bi₂-bar-re
inim dug₄-ga-ŋu₁₀ na-ab-ta-bal-e-de₃
na degₓ(RI) ab-ba niŋ₂ kal-la-am₃ gu₂-zu he₂-em-ši-ŋal₂
dur₃{ur₃} gu₃ di na-ab-sa₁₀-sa₁₀ <unk> zu ša-ra-ab-si-il
gana₂...nam-bi₂-ib₂-ŋa₂-ŋa₂ nam-silig gu₂-ŋa₂-am₃
a-šag₄ ka-ŋiri₃-ka nam-ba-e-ur₁₁-ru zi bulug-ga-am₃ kaskal
gana₂-zu-am₃ pu₂ na-an-ni-du₃-e-en uŋ₃-e ša-ri-ib-hul-hul
e₂ sila daŋal nam-bi₂-ib-la₂-e keše₂-da ŋal₂-la-am₃
šu du₈-a nu-e-tum₃ lu₂-bi ša-ba-e-dab₅-be₂
za-e šu du₈-a...lu₂ saŋ bi₂-ib₂-sal-la-e-a
lu₂-ra igi du₈ na-an-ak-e uru₂-bi ša-ri-ib-su-su
ki du₁₄-da-ka nam-bi₂-du...de₃
du₁₄-de₃ lu₂-ki-inim-ma nam-ba-e-ku₄-ku₄
du₁₄-de₃ ni₂-zu...
du₁₄ nam-ak-de₃-en...
...kan₄ e₂-gal-la...am₃ ba-ra-sig₉-ga
du₁₄-de₃ bar-bar-ta...in-nu-uš sila kur₂-ra nam-ma-ni-ib-du
niŋ₂ nam-mu-zuh-zuh ni₂-zu nam-mu <unk> e
e₂ na-a-an-ni-burudₓ(U)-e-en mi-si <unk> ra al nam-me
ni₂-zu piriŋ na-nam ul-dab₅ saŋ na-nam
dumu-ŋu₁₀ sa gaz nam-mu-u₃-ak-e ni₂-zu tun₃-am₃ nam-bi₂-ib-bar-re-e
nitah niŋir-si na-an-ak ni₂-zu na-an...
ki-sikil dam tuku-da e-ne nam-mu-un-ne-e inim sig-ga...
...dagan-na lu₂ dam tuku-da dur₂ nam-bi₂-e-ŋa₂-ŋa₂
du₁₄...ni₂-zu...
lul nam-guru₅-guru₅ saŋ gu₂ sal-sal-la
ka nam-tar-tar-re-e-en inim-zu ŋar-ra-am₃
ad nam-gi₄-gi₄ igi dugud nu-mu-un-da-il₂
lu₂-da ninda zuh-a nam-mu-da-gu₇-e lu₂-zuh-a
šu-zu uš₂-am₃ na-di-ni-ib-su-su
ŋiri₃ hur-re gud ša-ba-ri-ib-su-su udu ša-ba-ri-ib-su-su
u₃-nu-ŋar-ra na-ab-be₂-e
eŋer-bi-še₃ ŋiš-par₃-gin₇ ši-me-ši-ib₂-la₂-e
u₂ nu-kiŋ₂-ŋa₂-še₃ udu-zu sag₂ nam-me
uš nu-sig₁₀-ga-še₃ gud lu₂ na-huŋ-e
uš sig₁₀-ga kaskal sig₁₀-ga-am₃
kaskal ŋi₆ na-an-du šag₄-bi sag₉ hul-a
anše edin-na na-ab-sa₁₀-sa₁₀ ud-da-be₂-eš...e-zal
geme₂-zu-ur₂ ŋiš₃ na-an-du₃ zu ur₂ šu-mu-ri-in-sa₄
aš₂ a₂ zig₃ na-ab-bal-e šu-uš im-ši-ni₁₀-ni₁₀
a šu nu-gid₂-i na-an-ed₃-de₃ a₂ sig šu-mu-e-ra-ŋal₂ nu-du₈
mah-bi niŋ₂ gid₂-i...ba-an-šub-be₂ niŋ₂-e...
ur₅ tuku na-an-bad-e lu₂-bi ša-ba-e...kur₂
sun₇-na-da e₂ na-an-da-ŋa₂-ŋa₂-an
gi₄-in-še₃ du-de₃ ši-me-ši-ib-šub-šub
ki-tuš lu₂-ka na-ab-ta-bal-e-de₃ e₂ iri iri-tuš
ši-du-un ši-du-un ši-me-ši-ib₂-be₂-e-ne
gi-sig-ga {ŋiš}kiri₆-ka da-ga nam-bi₂-du₈-e-en
sug₆-ga-ab sug₆-ga-ab ši-me-ši-ib₂-be₂-ne
ur nam-mu-un-gu₇-en du₁₄ nam-ur₃-ur₃-re-en
dumu-ŋu₁₀ nam-silig nam-mu-ak-en lu₂ ki nam-us₂-e-en
dumu lu₂-ra ŋiš₃ a₂ zig₃ na-an-ne-en kisal-e bi₂-zu-zu
a₂-tuku na-an-bad-e-en bad₃-šul-hi na-an-gul-e-en usu-tuku
ŋuruš na-an-bad-e-en iri-še₃ na-an-gur-re-en
lu₂ inim sig-ga-ke₄ igi {ŋiš}bal-gin₇ ši <unk> <unk> eme sig-ga-ke₄
igi-a nam-ba-e-gub-gub-bu-de₃-en šag₄-ge na-mu-un-kur₂-kur₂
lu₂-lul-la-gin₇ e₂ kaš-ka ka nam-tar-tar-re e₂-lunga-ka inim-zu...
ki nam-nitah-ka um-me-te šu na-an-gud-gud-de₃
ur-saŋ dili na-nam dili-ni lu₂ šar₂-ra-am₃
{d}utu dili na-nam dili-ni lu₂ šar₂-ra-am₃
ur-saŋ-da gub-bu-de₃ zi-zu he₂-en-da-ŋal₂
{d}utu-da gub-bu-de₃ zi-zu he₂-en-da-ŋal₂
šuruppag{ki}e dumu-ni-ra na še₃-mu-un-ni-in-degₓ(RI)
šuruppag{ki} dumu...
zi-ud-su₃-ra₂ dumu-ni-ra na še₃-mu-un-ni-in-degₓ(RI)
2(diš)-kam-ma-še₃ šuruppag{ki}e dumu-ni-ra na na-mu-un-degₓ(RI)-degₓ(RI)
šuruppag{ki} dumu ubur-tu-tu-ke₄
zi-ud-su₃-ra₂ dumu-ni-ra na...
dumu-ŋu₁₀ na ga-degₓ(RI) na degₓ(RI)-ŋu₁₀ he₂-dab₅
zi-ud-su₃-ra₂ inim...ŋizzal he₂-em-ši-ak
na degₓ(RI)-ga-ŋu₁₀ šu...
inim dug₄-ga-ŋa₂...
na degₓ(RI) ab-ba...
ka kaš naŋ-a...kam
lu₂-tur-ŋu₁₀...lu₂...
ka kaš...
{d}nin-ka-si...
...<unk>...<unk>...<unk>
...
...a...
...im-sar-re
<unk>...saŋ im-ta-ab-gur₄-gur₄-re
lu₂ ni₂-za-ke₄ nu-e-ši-su-su
ŋiš-gi maš₂ u₂ na-nam šag₄-bi inim sig-ga-am₃
e₂-gal id₂ mah-am₃ šag₄-bi gud du₇-du₇-dam
niŋ₂ ku₄-ku₄ niŋ₂ sa₂ nu-di-dam
niŋ₂ e₃ niŋ₂ nu-silig-ge-dam
ninda lu₂-ka ga-ra-ab-šum₂-bi ku-nu-a
šum₂-mu-da-bi an ba₉-ra₂-am₃
ga-ra-ab-šum₂-bi lu₂-ra ga-ni-in-us₂
nu-ra-ab-šum₂-mu ninda igi-bi-še₃ til-la-am₃
niŋ₂-u₂-rum niŋ₂ a₂ sig₁₀-ga-a-da
lu₂-tur-ŋu₁₀ niŋ₂ nu-mu-un-da-sa₂
ka sag₉-sag₉-ge inim i₃-šid-e
ka du₃-du₃-e kišib i₃-il₂-il₂
ka lal₃-e u₂-lal₃ e-bur₁₂-re
ka tuku {kuš}lu-ub₂-a-ni sa₂ im-dug₄ lul
gal-gal di {kuš}lu-ub₂ sug₄-ga ša-mu-un-de₆
silim dug₄ ka sug₄-ga ša-ba-ni-ib-ŋar
kuš du₃-du₃-e kuš-ni še₃-ba-e-du₃-e
usu-tuku šu lu₂-ta ša-ba-ra-an-tum₃
{lu₂}lil-e niŋ₂ u₂-gu i₃-ib-de₂-e
u₃-sa₂ {lu₂}lil-e niŋ₂ u₂-gu i₃-de₂-e
na-an-keše₂-keše₂-re-de₃ giri₁₇ šu am₃-mi-in-ŋal₂
ga-til₃-la giri₁₇ šu am₃-mi-in-ŋal₂
saŋ-du nu-tuku nam ši-ib-tar-re
teš₂ nu-tuku lu₂ ur₂-še₃ mu-un-de₂-e
ŋe₂₆-e na-nam u₆-e ba-gub
dam dim₃-e nam tar-re ba-dab₅-dab₅
lu₂ huŋ-ŋa₂-zu...ši-me-da-ba-e
{kuš}lu-ub₂ ši-ma-da-gu₇-e
{kuš}lu-ub₂...
ŋa₂-la ši-me-da-dag-ge
ga-ba-ra-gu₇ e₂-gal-la ba-gub
dumu-nitah-zu e₂-zu-še₃ im-me
dumu-munus-zu ama₅-ni-še₃ im-me
kaš naŋ-a-zu-ne di na-an-ne-e
e₂-ta e₃ šag₄-zu na-an-gu₇-e
an su₃-ud-dam ki kal-kal-la-am₃
an-da niŋ₂ im-da-lu-lu-un
kur-kur-re zi ši-im-da-pa-an-pa
ud buru₁₄-še₃ ud kal-kal-la-še₃
geme₂-gin₇ degₓ(RI)-ga-ab egir₂-gin₇ gu₇-a
dumu-ŋu₁₀ geme₂-gin₇ ri egir₂-gin₇ gu₇-a ur₅ he₂-en-na-nam-ma-am₃
aš₂ dug₄-dug₄-ge bar ši-in-dar
igi-tum₃-la₂ saŋ ŋiš im-ra-ra
gu₃ mur-re lu₂-lul-e tug₂ ši-bir₇-bir₇-e
aš₂ di niŋ₂-erim₂-e na degₓ(RI) še₃-il₂-il₂
inim dirig u₃-bu-bu-ul-la-am₃ u₂ lipiš gig-ga-am₃
<unk> dar-dar-da ga-mu-e-da-zalag-ge
inim šudu₃-de₃-ŋu₁₀ he₂-ŋal₂-la-am₃
a-ra-zu a sedₓ(KAD₃)-da šag₄-ge im-sedₓ(KAD₃)-e
aš₂ di na-ŋa₂-ah di-da ŋizzal kalam-ma-ke₄
šuruppag{ki}e dumu-ni-ra na še₃-mu-ni-in-degₓ(RI)
šuruppag{ki} dumu ubur-tu-tu-ke₄
zi-ud-su₃-ra₂ dumu-ni-ra na še-mu-ni-in-degₓ(RI)
3(diš)-kam-ma-še₃ šuruppag{ki} dumu-ni-ra na...
...
...na še₃-mu-ni-in-degₓ(RI)
dumu-ŋu₁₀ na ga-degₓ(RI) na degₓ(RI)-ŋu₁₀ he₂-dab₅
zi-ud-su₃-ra₂ inim ga-ra-ab-dug₄ ŋizzal he₂-em-ši-ak
na degₓ(RI)-ga-ŋu₁₀ nam-bi₂-bar-re
inim dug₄-ga-ŋu₁₀ na-ab-ta-bal-e-de₃
na degₓ(RI) ab-ba niŋ₂ kal-la-am₃ gu₂-zu he₂-em-ši-ak
dumu engar-ra-ra niŋ₂ nam-mu-ra-ra-an eg₂ pa₅-zu še₃-em-ra
...na-an-sa₁₀-sa₁₀-an ka u₄-sar-ra-kam
ama-a-tud na-an-sa₁₀-sa₁₀-an u₂ lipiš gig-ga-am₃
dumu-gir₁₅ na-an-sa₁₀-sa₁₀-an zag e₂-ŋar₈-e us₂-sa-am₃
geme₂ e₂-gal-la na-an-sa₁₀-sa₁₀-an ŋiri₃ dur₂-bi-še₃ ŋal₂-ŋal₂-la-am₃ e₂
saŋ kur-ra kur-bi-ta um-ta-a-ed₃
lu₂ ki nu-zu-a-ni-ta u₃-mu-e-de₆
dumu-ŋu₁₀ ki {d}utu e₃-a-aš
a hu-mu-ra-an-de₂-e igi-zu-še₃ he₂-du
e₂ nu-tuku e₂-a-ni-še₃ la-ba-du
iri nu-tuku iri-ni-še₃ la-ba-du
{ŋiš}ig...la-ba-an-da-us₂-sa
...la-ba-an-da-ku₄-ku₄
la-ba-e-da-hi-li-e la-ba-e-da-sun₇-e
dumu-ŋu₁₀ ki {d}utu e₃-a-aš
dili-zu-ne kaskal na-an-ni-du-un
lu₂ zu-a-zu saŋ šu <unk> ba-ra-ak-ke₄
mu mu-a sig₁₀-ga saŋ-du lu₂-u₃-ra im-ma...e
kur-ra kur na-an-na-dub-be₂
nam-tar peš₁₀ dur₅-ra-am₃
lu₂-da ŋiri₃-ni im-ma-da-an-ze₂-er
šeš-gal a-a na-nam nin₉ gal ama na-nam
šeš-gal-zu-ur₂ ŋizzal he₂-em-ši-ak
nin₉ gal ama-zu-gin₇ gu₂ he₂-em-ši-ŋal₂
za-e igi-zu-ta kiŋ₂...
ka-zu-ta niŋ₂-nam nu-lu-lu-un
ŋa₂-la dag-ge e₂ dur₂-bi-še₃ mu-un-ŋen
ninda-e lu₂ kur-ra bi₂-in-ed₃-de₃
lu₂-lul lu₂ bar-ra bi₂-in-tum₂-mu
ninda-e lu₂ kur-ta im-ma-da-ra-an-ed₃-de₃
uru₂ tur-re lugal-bi-ir amar ši-in-ga-an-u₃-tud
uru₂ mah-e e₂ du₃-a ši-hur-re
...ke₄ a₂ šu im-du₇-du₇
lu₂ niŋ₂-tuku lu₂ niŋ₂ nu-tuku gig še₃-em-ŋar
lu₂ dam tuku a₂ šu im-du₇-du₇
dam nu-un-tuku še-er-tab-ba mu-un-nu₂
e₂ gul-gul-lu-de₃ e₂ ša-ba-da-an-gul-e
lu₂ zi-zi-i-de₃ lu₂ ša-ba-da-an-zi-zi-i
gud mah-a gu₂-bi lu₂ a-ba-an-dab₅
lu₂ id₂-da ba-ra-an-bal-e
lu₂ gu-la iri-za-ka zag-ba u₃-ba-e-zal-ta
dumu-ŋu₁₀ za-a ur₅-re he₂-em-me-re-a-ed₃-de₃
geme₂-zu hur-saŋ-ta ši-im-ta-an-tum₃ sag₉ ši-im-ta-an-de₆
hul ši-in-ga-am₃-ta-an-tum₃
sag₉-ga šu-am₃ hul šag₄ an-ga-am₃
sag₉-ga šag₄-ge šu nu-bar-re
hul šag₄-ge šu nu-di-ni-bar-re
sag₉-ga ki dur₅-ru-am₃ šag₄-ge nu-da₁₃-da₁₃
hul e₂ niŋ₂-gur₁₁-ra ur₅-e la-ba-an-gu₇-e
mu-un-sag₉...
ka-ni...
hul-da id₂-da ma₂ he₂-en-da-su
an-edin-na {kuš}ummud he₂-en-da-dar
šag₄ ki aŋ₂ niŋ₂ e₂ du₃-du₃-u₃-dam
šag₄ hul gig niŋ₂ e₂ gul-gul-lu-dam
nir-ŋal₂-e niŋ₂-tuku gaba-ŋal₂ me nam-nun-na
nir-ŋal₂-ra gu₂ he₂-en-ne-ni-ŋal₂
a₂-tuku ni₂-zu he₂-en-ne-ši-la₂
dumu-ŋu₁₀ lu₂ hul-ŋal₂-ra he₂-en-ne-ši-ŋal₂-le
ezem-ma-ka dam na-an-tuku-tuku-e
šag₄-ga huŋ-ŋa₂-am₃ bar-ra huŋ-ŋa₂-am₃
kug huŋ-ŋa₂-am₃ za-gin₃ huŋ-ŋa₂-am₃...za huŋ-ŋa₂-am₃ za huŋ-ŋa₂-am₃
tug₂ huŋ-ŋa₂-am₃ gada huŋ-ŋa₂-am₃
...
gud...
gud lul-la na-sa₁₀-sa₁₀ {e₂}tur₃ burudₓ(U)...
munus zid e₂ zid-še₃ lu₂...
ud buru₁₄-ka anše na-an-sa₁₀-sa₁₀
anše <unk> gu₇ anše-da...
anše lul-la gu₂-tar im-la₂
dumu-ŋu₁₀ lu₂-lul-e zag-si mu-un-sag₉-sag₉
munus bar-šu-ŋal₂-e e₂ dur₂-bi-še₃ mu-un-ŋen
kurun naŋ-naŋ-e buru₁₄ im-su-su-su
{munus}šu <unk> {ŋiš}kun₅ lu₂ <unk> e da nu <unk>
e₂-a nim-gin₇ mi-ni-ib-dal-dal-en
eme₃ sila-a inim i₃-šid-e
<unk> <unk> sila-a dumu-ni-ra ga mu-ni-ib-gu₇-e
munus giri₁₇ hur ak šeg₁₁ gi₄-gi₄-dam
{ŋiš}bal hur-ra šu-na na-mu-un-ŋal₂
e₂-e₂-a i-in-ku₄-ku₄-ku₄
e-sir₂-e-sir₂-ra gu₂ mu-un-gi-gi-de₃
da ur₃-ra im-me im-me e₃-ab
bad₃-si-bad₃-si-a igi mu-ši...il₂-il₂-e
ki du₁₄-de₃ ŋal₂-la-še₃ zi...
ki <unk>...šub-ba a₂-za...<unk>...
<unk>...gi₄ <unk> mu-un-ne-pad₃ im-mi-ni-dug₄ <unk> iri...
...šag₄ hul gig tuku-tuku bar <unk>...
dumu-ŋu₁₀...gum₂-gamₓ mi-ni-ib-za
...<unk>...<unk> <unk> ki...ki-a naŋ-e...
...tum₃
...nu₂
...<unk>
šag₄ hul₂-la i-im-dirig-ge...
niŋ₂-nam nu-kal zi ku₇-ku₇-da
niŋ₂ nam-kal-kal-en niŋ₂-e me-kal-kal
dumu-ŋu₁₀ gun₃-gun₃-gin₇ igi gun₃-gun₃
{d}ezina₂-ra na-an-keše₂-keše₂-re-de₃-en {ŋiš}a₂-bi i₃-šar₂
kir₁₁-e aš₂ nam-en dumu-munus in-u₃-tud-un
{ŋiš}mi-si <unk> a lag nam-bi₂-šub-be₂-en dumu-nitah in-u₃-tud-un
dam nam-mu-un-kar-re-en gu₃ <unk> na-an-ŋa₂-ŋa₂
ki dam kar-re nam-silig gum-ŋa₂-am₃
a ŋiri₃ a gu₂ niŋin₂-na ga-am₃-me-re₇-de₃-en
lu₂ gu-la a₂ 1(diš)-e ga-na-gam-me-en-de₃
galam-ma na-an-ug₅-ge-en dumu in-sug₄-ge tud-da
en-ra <unk> a-gin₇ {d}nanna-ug₅-ge-en šu na-an-du₃-du₃-en
emeda-ga-la₂ ama₅-a-ke₄ lugal-bi-ir nam ši-im-mi-ib-tar-re
ama-zu-ur₂ inim dirig nam-ba-na-ab-be₂-en hul ša-ba-ra-gig-ga-am₃
inim ama-za inim diŋir-za ka-še₃ nam-bi₂-ib-dib₂-be₂-en
ama {d}utu-am₃ lu₂ mu-un-u₃-tud
ab-ba diŋir-ra-am₃...mu-un-dadag-ge
ab-ba diŋir-am₃ inim-ma-ni zid-da
na degₓ(RI) ab-ba-še₃ ŋizzal he₂-em-ši-ia-ak
e₂ iri bar-ra-ke₄ iri šag₄-ga ši-du₃-du₃-e
dumu-ŋu₁₀ gana₂ eg₂ dur₂-bi-še₃ ŋal₂-la
al-duru₅ šukur₂-ra-am₃ al-had₂ šukur₂-ra-am₃
niŋ₂ u₂-gu de₂-a niŋ₂-me-ŋar-ra
{urud}giŋ₄ dilmun{ki}na sam₂-še₃ <unk> ga
ur nu-zu hul-am₃ lu₂ nu-zu...
ki nu-zu huš-am₃ ur nu-zu teš₂-am₃
kaskal nu-zu gaba kur-ra-ka
diŋir kur-ra lu₂ gu₇-gu₇-u₃-me-eš
e₂ lu₂-gin₇ nu-du₃ iri lu₂-gin₇ nu-du₃
ki-zu-a lu₂-ka lu₂ ša-ba-ra-an-ed₂-de₃
sipad-ra kiŋ₂-kiŋ₂ mu-na-til udu gi₄-gi₄...
engar-ra a-šag₄ ur₁₁-ru mu-na-til
...gi₄ mu-na <unk> en
...<unk>...u₂ degₓ(RI)-ge...
kadra inim-ma-bi niŋ₂ šag₄ ten-na...
...kur₉-ra-bi niŋ₂ šag₄ ten-na...
kadra inim-inim-ma mul...
na degₓ(RI) šuruppag{ki} dumu ubur-tu-tu-ke₄ na degₓ(RI)-ga
šuruppag{ki} dumu ubur-tu-tu-ke₄ na degₓ(RI)-ga
nin dub gal-gal-la šu du₇-a
ki-sikil {d}nisaba za₃-mi₂

Cuneiform:
<SURFACE>
...𒊑𒀀𒌓𒋤𒁺𒊑𒀀
𒈪𒊑𒀀𒈪𒁁𒁺𒊑𒀀
...𒊑𒀀𒈬𒋤𒁺𒊑𒀀
𒌓𒁀𒄑𒌆𒉿𒌇𒅗𒃴𒅗𒍪𒀀𒌧𒈠𒋾𒆷𒀀
𒋢𒆳𒊒𒆠𒄑𒌆𒉿𒌇𒅗𒃴𒅗𒍪𒀀𒌧𒈠𒋾𒆷𒀀
𒋢𒆳𒊒𒆠𒂊𒌉𒉌𒊏𒈾𒈾𒈬𒌧𒊑𒊑
𒋢𒆳𒊒𒆠𒌉𒁛𒌅𒌅𒆤
𒍣𒌓𒋤𒁺𒌉𒉌𒊏𒈾𒈾𒈬𒌧𒊑𒊑
𒌉𒈬𒈾𒂵𒊑𒈾𒊑𒈬𒃶𒆪
𒍣𒌓𒋤𒁺𒅗𒂵𒊏𒀊𒅗𒄑𒌆𒉿𒎓𒋡𒃶𒅎𒅆𒀝
𒈾𒊑𒂵𒈬𒋗𒉆𒉈𒁇𒊑
𒅗𒅗𒂵𒈬𒈾𒀊𒋫𒁄𒂊𒉈
𒈾𒊑𒀊𒁀𒃻𒆗𒆷𒀀𒀭𒄘𒍪𒃶𒅎𒅆𒅅
𒀲𒀴𒃡𒅗𒁲𒈾𒀊𒉚𒉚<unk>𒍪𒊭𒊏𒀊𒋛𒅋
𒃷...𒉆𒉈𒌈𒂷𒂷𒉆𒍂𒄘𒂷𒀀𒀭
𒀀𒊮𒅗𒄊𒅗𒉆𒁀𒂊𒀳𒊒𒍣𒁑𒂵𒀀𒀭𒆜
𒃷𒍪𒀀𒀭𒇥𒈾𒀭𒉌𒆕𒂊𒂗𒌧𒂊𒊭𒊑𒅁𒅆𒌨𒅆𒌨
𒂍𒋻𒂼𒉆𒉈𒅁𒇲𒂊𒆟𒁕𒅅𒆷𒀀𒀭
𒋗𒂃𒀀𒉡𒂊𒉐𒇽𒁉𒊭𒁀𒂊𒆪𒁉
𒍝𒂊𒋗𒂃𒀀...𒇽𒊕𒉈𒌈𒊩𒆷𒂊𒀀
𒇽𒊏𒅆𒂃𒈾𒀭𒀝𒂊𒍍𒁉𒊭𒊑𒅁𒋢𒋢
𒆠𒈌𒁕𒅗𒉆𒉈𒁺...𒉈
𒈌𒉈𒇽𒆠𒅗𒈠𒉆𒁀𒂊𒆭𒆭
𒈌𒉈𒉎𒍪...
𒈌𒉆𒀝𒉈𒂗...
...𒆍𒂍𒃲𒆷...𒀀𒀭𒁀𒊏𒋛𒂵
𒈌𒉈𒁇𒁇𒋫...𒅔𒉡𒍑𒋻𒉽𒊏𒉆𒈠𒉌𒅁𒁺
𒃻𒉆𒈬𒅗𒅗𒉎𒍪𒉆𒈬<unk>𒂊
𒂍𒈾𒀀𒀭𒉌𒌋𒂊𒂗𒈪𒋛<unk>𒊏𒀠𒉆𒈨
𒉎𒍪𒊊𒈾𒉆𒌌𒆪𒊕𒈾𒉆
𒌉𒈬𒊓𒄤𒉆𒈬𒅇𒀝𒂊𒉎𒍪𒂅𒀀𒀭𒉆𒉈𒅁𒁇𒊑𒂊
𒍑𒂇𒋛𒈾𒀭𒀝𒉎𒍪𒈾𒀭...
𒆠𒂖𒁮𒌇𒁕𒂊𒉈𒉆𒈬𒌧𒉈𒂊𒅗𒋝𒂵...
...𒆠𒍇𒈾𒇽𒁮𒌇𒁕𒂉𒉆𒉈𒂊𒂷𒂷
𒈌...𒉎𒍪...
𒈜𒉆𒍀𒍀𒊕𒄘𒊩𒊩𒆷
𒅗𒉆𒋻𒋻𒊑𒂊𒂗𒅗𒍪𒃻𒊏𒀀𒀭
𒀜𒉆𒄄𒄄𒅆𒂂𒉡𒈬𒌧𒁕𒅍
𒇽𒁕𒃻𒅗𒀀𒉆𒈬𒁕𒅥𒂊𒇽𒅗𒀀
𒋗𒍪𒌀𒀀𒀭𒈾𒁲𒉌𒅁𒋢𒋢
𒄊𒄯𒊑𒄞𒊭𒁀𒊑𒅁𒋢𒋢𒇻𒊭𒁀𒊑𒅁𒋢𒋢
𒅇𒉡𒃻𒊏𒈾𒀊𒁉𒂊
𒂕𒁉𒂠𒄑𒁖𒁶𒅆𒈨𒅆𒌈𒇲𒂊
𒌑𒉡𒆥𒂷𒂠𒇻𒍪𒉺𒃶𒉆𒈨
𒍑𒉡𒋧𒂵𒂠𒄞𒇽𒈾𒂠𒂊
𒍑𒋧𒂵𒆜𒋧𒂵𒀀𒀭
𒆜𒈪𒈾𒀭𒁺𒊮𒁉𒊷𒅆𒌨𒀀
𒀲𒂔𒈾𒈾𒀊𒉚𒉚𒌓𒁕𒁉𒌍...𒂊𒉌
𒊩𒆳𒍪𒌫𒍑𒈾𒀭𒆕𒍪𒌫𒋗𒈬𒊑𒅔𒄷𒈿
𒀾𒀉𒍣𒈾𒀊𒁄𒂊𒋗𒍑𒅎𒅆𒆸𒆸
𒀀𒋗𒉡𒁍𒄿𒈾𒀭𒇯𒁺𒉈𒀉𒋝𒋗𒈬𒂊𒊏𒅅𒉡𒂃
𒈤𒁉𒃻𒁍𒄿...𒁀𒀭𒊒𒁉𒃻𒂊...
𒄯𒌇𒈾𒀭𒁁𒂊𒇽𒁉𒊭𒁀𒂊...𒉽
𒆗𒈾𒁕𒂍𒈾𒀭𒁕𒂷𒂷𒀭
𒄄𒅔𒂠𒁺𒉈𒅆𒈨𒅆𒅁𒊒𒊒
𒆠𒆪𒇽𒅗𒈾𒀊𒋫𒁄𒂊𒉈𒂍𒌷𒌷𒆪
𒅆𒁺𒌧𒅆𒁺𒌧𒅆𒈨𒅆𒌈𒁉𒂊𒉈
𒄀𒋝𒂵𒄑𒊬𒅗𒁕𒂵𒉆𒉈𒂃𒂊𒂗
𒋢𒂵𒀊𒋢𒂵𒀊𒅆𒈨𒅆𒌈𒁉𒉈
𒌨𒉆𒈬𒌧𒅥𒂗𒈌𒉆𒃡𒃡𒊑𒂗
𒌉𒈬𒉆𒍂𒉆𒈬𒀝𒂗𒇽𒆠𒉆𒍑𒂊𒂗
𒌉𒇽𒊏𒍑𒀉𒍣𒈾𒀭𒉈𒂗𒆦𒂊𒉈𒍪𒍪
𒀉𒌇𒈾𒀭𒁁𒂊𒂗𒂦𒂄𒄭𒈾𒀭𒄢𒂊𒂗𒀉𒆗𒌇
𒄨𒈾𒀭𒁁𒂊𒂗𒌷𒂠𒈾𒀭𒄥𒊑𒂗
𒇽𒅗𒋝𒂵𒆤𒅆𒄑𒁄𒁶𒅆<unk><unk>𒅴𒋝𒂵𒆤
𒅆𒀀𒉆𒁀𒂊𒁺𒁺𒁍𒉈𒂗𒊮𒄀𒈾𒈬𒌧𒉽𒉽
𒇽𒈜𒆷𒁶𒂍𒁉𒅗𒅗𒉆𒋻𒋻𒊑𒂍𒋆𒅗𒅗𒍪...
𒆠𒉆𒍑𒅗𒌝𒈨𒋼𒋗𒈾𒀭𒄞𒄞𒉈
𒌨𒊕𒀸𒈾𒉆𒀸𒉌𒇽𒊹𒊏𒀀𒀭
𒀭𒌓𒀸𒈾𒉆𒀸𒉌𒇽𒊹𒊏𒀀𒀭
𒌨𒊕𒁕𒁺𒁍𒉈𒍣𒍪𒃶𒂗𒁕𒅅
𒀭𒌓𒁕𒁺𒁍𒉈𒍣𒍪𒃶𒂗𒁕𒅅
𒋢𒆳𒊒𒆠𒂊𒌉𒉌𒊏𒈾𒂠𒈬𒌧𒉌𒅔𒊑
𒋢𒆳𒊒𒆠𒌉...
𒍣𒌓𒋤𒁺𒌉𒉌𒊏𒈾𒂠𒈬𒌧𒉌𒅔𒊑
𒈫𒄰𒈠𒂠𒋢𒆳𒊒𒆠𒂊𒌉𒉌𒊏𒈾𒈾𒈬𒌧𒊑𒊑
𒋢𒆳𒊒𒆠𒌉𒁛𒌅𒌅𒆤
𒍣𒌓𒋤𒁺𒌉𒉌𒊏𒈾...
𒌉𒈬𒈾𒂵𒊑𒈾𒊑𒈬𒃶𒆪
𒍣𒌓𒋤𒁺𒅗...𒄑𒌆𒉿𒎓𒋡𒃶𒅎𒅆𒀝
𒈾𒊑𒂵𒈬𒋗...
𒅗𒅗𒂵𒂷...
𒈾𒊑𒀊𒁀...
𒅗𒁉𒅘𒀀...𒄰
𒇽𒌉𒈬...𒇽...
𒅗𒁉...
𒀭𒎏𒅗𒋛...
...<unk>...<unk>...<unk>
...
...𒀀...
...𒅎𒊬𒊑
<unk>...𒊕𒅎𒋫𒀊𒆸𒆸𒊑
𒇽𒉎𒍝𒆤𒉡𒂊𒅆𒋢𒋢
𒄑𒄀𒈧𒌑𒈾𒉆𒊮𒁉𒅗𒋝𒂵𒀀𒀭
𒂍𒃲𒀀𒇉𒈤𒀀𒀭𒊮𒁉𒄞𒌌𒌌𒁮
𒃻𒆭𒆭𒃻𒁲𒉡𒁲𒁮
𒃻𒌓𒁺𒃻𒉡𒍂𒄀𒁮
𒃻𒇽𒅗𒂵𒊏𒀊𒋧𒁉𒆪𒉡𒀀
𒋧𒈬𒁕𒁉𒀭𒁁𒁺𒀀𒀭
𒂵𒊏𒀊𒋧𒁉𒇽𒊏𒂵𒉌𒅔𒍑
𒉡𒊏𒀊𒋧𒈬𒃻𒅆𒁉𒂠𒌀𒆷𒀀𒀭
𒃻𒌑𒀸𒃻𒀉𒋧𒂵𒀀𒁕
𒇽𒌉𒈬𒃻𒉡𒈬𒌧𒁕𒁲
𒅗𒊷𒊷𒄀𒅗𒉌𒋃𒂊
𒅗𒆕𒆕𒂊𒈩𒉌𒅍𒅍
𒅗𒋭𒂊𒌑𒋭𒂊𒁍𒊑
𒅗𒌇𒋢𒇻𒂠𒀀𒉌𒁲𒅎𒅗𒈜
𒃲𒃲𒁲𒋢𒇻𒂠𒋤𒂵𒊭𒈬𒌧𒁺
𒁲𒅗𒅗𒋤𒂵𒊭𒁀𒉌𒅁𒃻
𒋢𒆕𒆕𒂊𒋢𒉌𒂠𒁀𒂊𒆕𒂊
𒀉𒆗𒌇𒋗𒇽𒋫𒊭𒁀𒊏𒀭𒉐
𒇽𒇸𒂊𒃻𒌑𒄖𒉌𒅁𒌤𒂊
𒅇𒁲𒇽𒇸𒂊𒃻𒌑𒄖𒉌𒌤𒂊
𒈾𒀭𒆟𒆟𒊑𒉈𒅗𒋗𒀀𒀭𒈪𒅔𒅅
𒂵𒋾𒆷𒅗𒋗𒀀𒀭𒈪𒅔𒅅
𒊕𒁺𒉡𒌇𒉆𒅆𒅁𒋻𒊑
𒌨𒉡𒌇𒇽𒌫𒂠𒈬𒌧𒌤𒂊
𒂷𒂊𒈾𒉆𒅆𒂍𒂊𒁀𒁺
𒁮𒈕𒂊𒉆𒋻𒊑𒁀𒆪𒆪
𒇽𒂠𒂷𒍪...𒅆𒈨𒁕𒁀𒂊
𒋢𒇻𒂠𒅆𒈠𒁕𒅥𒂊
𒋢𒇻𒂠...
𒂷𒆷𒅆𒈨𒁕𒁖𒄀
𒂵𒁀𒊏𒅥𒂍𒃲𒆷𒁀𒁺
𒌉𒍑𒍪𒂍𒍪𒂠𒅎𒈨
𒌉𒊩𒍪𒃣𒉌𒂠𒅎𒈨
𒁉𒅘𒀀𒍪𒉈𒁲𒈾𒀭𒉈𒂊
𒂍𒋫𒌓𒁺𒊮𒍪𒈾𒀭𒅥𒂊
𒀭𒋤𒌓𒁮𒆠𒆗𒆗𒆷𒀀𒀭
𒀭𒁕𒃻𒅎𒁕𒇻𒇻𒌧
𒆳𒆳𒊑𒍣𒅆𒅎𒁕𒉺𒀭𒉺
𒌓𒂙𒂠𒌓𒆗𒆗𒆷𒂠
𒊩𒆳𒁶𒊑𒂵𒀊𒂠𒁶𒅥𒀀
𒌉𒈬𒊩𒆳𒁶𒊑𒂠𒁶𒅥𒀀𒄯𒃶𒂗𒈾𒉆𒈠𒀀𒀭
𒀾𒅗𒅗𒄀𒁇𒅆𒅔𒁯
𒅆𒉐𒇲𒊕𒄑𒅎𒊏𒊏
𒅗𒄯𒊑𒇽𒈜𒂊𒌆𒅆𒊯𒊯𒂊
𒀾𒁲𒃻𒉈𒊒𒂊𒈾𒊑𒂠𒅍𒅍
𒅗𒋛𒀀𒅇𒁍𒁍𒌌𒆷𒀀𒀭𒌑𒀚𒍼𒂵𒀀𒀭
<unk>𒁯𒁯𒁕𒂵𒈬𒂊𒁕𒌓𒄀
𒅗𒆃𒉈𒈬𒃶𒅅𒆷𒀀𒀭
𒀀𒊏𒍪𒀀𒆑𒁕𒊮𒄀𒅎𒆑𒂊
𒀾𒁲𒈾𒂷𒄴𒁲𒁕𒄑𒌆𒉿𒎓𒋡𒌧𒈠𒆤
𒋢𒆳𒊒𒆠𒂊𒌉𒉌𒊏𒈾𒂠𒈬𒉌𒅔𒊑
𒋢𒆳𒊒𒆠𒌉𒁛𒌅𒌅𒆤
𒍣𒌓𒋤𒁺𒌉𒉌𒊏𒈾𒊺𒈬𒉌𒅔𒊑
𒐈𒄰𒈠𒂠𒋢𒆳𒊒𒆠𒌉𒉌𒊏𒈾...
...
...𒈾𒂠𒈬𒉌𒅔𒊑
𒌉𒈬𒈾𒂵𒊑𒈾𒊑𒈬𒃶𒆪
𒍣𒌓𒋤𒁺𒅗𒂵𒊏𒀊𒅗𒄑𒌆𒉿𒎓𒋡𒃶𒅎𒅆𒀝
𒈾𒊑𒂵𒈬𒉆𒉈𒁇𒊑
𒅗𒅗𒂵𒈬𒈾𒀊𒋫𒁄𒂊𒉈
𒈾𒊑𒀊𒁀𒃻𒆗𒆷𒀀𒀭𒄘𒍪𒃶𒅎𒅆𒀝
𒌉𒀳𒊏𒊏𒃻𒉆𒈬𒊏𒊏𒀭𒂊𒉽𒂊𒍪𒂠𒅎𒊏
...𒈾𒀭𒉚𒉚𒀭𒅗𒌓𒊬𒊏𒄰
𒂼𒀀𒌅𒈾𒀭𒉚𒉚𒀭𒌑𒀚𒍼𒂵𒀀𒀭
𒌉𒂠𒈾𒀭𒉚𒉚𒀭𒍠𒂍𒋞𒂊𒍑𒊓𒀀𒀭
𒊩𒆳𒂍𒃲𒆷𒈾𒀭𒉚𒉚𒀭𒄊𒂉𒁉𒂠𒅅𒅅𒆷𒀀𒀭𒂍
𒊕𒆳𒊏𒆳𒁉𒋫𒌝𒋫𒀀𒇯𒁺
𒇽𒆠𒉡𒍪𒀀𒉌𒋫𒅇𒈬𒂊𒁺
𒌉𒈬𒆠𒀭𒌓𒌓𒁺𒀀𒀸
𒀀𒄷𒈬𒊏𒀭𒌤𒂊𒅆𒍪𒂠𒃶𒁺
𒂍𒉡𒌇𒂍𒀀𒉌𒂠𒆷𒁀𒁺
𒌷𒉡𒌇𒌷𒉌𒂠𒆷𒁀𒁺
𒄑𒅅...𒆷𒁀𒀭𒁕𒍑𒊓
...𒆷𒁀𒀭𒁕𒆭𒆭
𒆷𒁀𒂊𒁕𒄭𒇷𒂊𒆷𒁀𒂊𒁕𒆗𒂊
𒌉𒈬𒆠𒀭𒌓𒌓𒁺𒀀𒀸
𒀸𒍪𒉈𒆜𒈾𒀭𒉌𒁺𒌧
𒇽𒍪𒀀𒍪𒊕𒋗<unk>𒁀𒊏𒀝𒆤
𒈬𒈬𒀀𒋧𒂵𒊕𒁺𒇽𒅇𒊏𒅎𒈠...𒂊
𒆳𒊏𒆳𒈾𒀭𒈾𒁾𒁉
𒉆𒋻𒆠𒀀𒀀𒊏𒀀𒀭
𒇽𒁕𒄊𒉌𒅎𒈠𒁕𒀭𒍢𒅕
𒋀𒃲𒀀𒀀𒈾𒉆𒎐𒃲𒂼𒈾𒉆
𒋀𒃲𒍪𒌫𒄑𒌆𒉿𒎓𒋡𒃶𒅎𒅆𒀝
𒎐𒃲𒂼𒍪𒁶𒄘𒃶𒅎𒅆𒅅
𒍝𒂊𒅆𒍪𒋫𒆥...
𒅗𒍪𒋫𒃻𒉆𒉡𒇻𒇻𒌧
𒂷𒆷𒁖𒄀𒂍𒂉𒁉𒂠𒈬𒌧𒁺
𒃻𒂊𒇽𒆳𒊏𒉈𒅔𒇯𒁺𒉈
𒇽𒈜𒇽𒁇𒊏𒉈𒅔𒁺𒈬
𒃻𒂊𒇽𒆳𒋫𒅎𒈠𒁕𒊏𒀭𒇯𒁺𒉈
𒍍𒌉𒊑𒈗𒁉𒅕𒀫𒅆𒅔𒂵𒀭𒅇𒌅
𒍍𒈤𒂊𒂍𒆕𒀀𒅆𒄯𒊑
...𒆤𒀉𒋗𒅎𒌌𒌌
𒇽𒃻𒌇𒇽𒃻𒉡𒌇𒍼𒂠𒅎𒃻
𒇽𒁮𒌇𒀉𒋗𒅎𒌌𒌌
𒁮𒉡𒌧𒌇𒊺𒅕𒋰𒁀𒈬𒌧𒈿
𒂍𒄢𒄢𒇻𒉈𒂍𒊭𒁀𒁕𒀭𒄢𒂊
𒇽𒍣𒍣𒄿𒉈𒇽𒊭𒁀𒁕𒀭𒍣𒍣𒄿
𒄞𒈤𒀀𒄘𒁉𒇽𒀀𒁀𒀭𒆪
𒇽𒀀𒇉𒁕𒁀𒊏𒀭𒁄𒂊
𒇽𒄖𒆷𒌷𒍝𒅗𒍠𒁀𒅇𒁀𒂊𒉌𒋫
𒌉𒈬𒍝𒀀𒄯𒊑𒃶𒅎𒈨𒊑𒀀𒇯𒁺𒉈
𒊩𒆳𒍪𒄯𒊕𒋫𒅆𒅎𒋫𒀭𒉐𒊷𒅆𒅎𒋫𒀭𒁺
𒅆𒌨𒅆𒅔𒂵𒀀𒀭𒋫𒀭𒉐
𒊷𒂵𒋗𒀀𒀭𒅆𒌨𒊮𒀭𒂵𒀀𒀭
𒊷𒂵𒊮𒄀𒋗𒉡𒁇𒊑
𒅆𒌨𒊮𒄀𒋗𒉡𒁲𒉌𒁇𒊑
𒊷𒂵𒆠𒀀𒊒𒀀𒀭𒊮𒄀𒉡𒋺𒋺
𒅆𒌨𒂍𒃻𒂵𒊏𒄯𒂊𒆷𒁀𒀭𒅥𒂊
𒈬𒌧𒊷...
𒅗𒉌...
𒅆𒌨𒁕𒀀𒇉𒁕𒈣𒃶𒂗𒁕𒋢
𒀭𒂔𒈾𒋢𒀀𒂔𒇲𒃶𒂗𒁕𒁯
𒊮𒆠𒉘𒃻𒂍𒆕𒆕𒅇𒁮
𒊮𒅆𒌨𒍼𒃻𒂍𒄢𒄢𒇻𒁮
𒉪𒅅𒂊𒃻𒌇𒃮𒅅𒈨𒉆𒉣𒈾
𒉪𒅅𒊏𒄘𒃶𒂗𒉈𒉌𒅅
𒀉𒌇𒉎𒍪𒃶𒂗𒉈𒅆𒇲
𒌉𒈬𒇽𒅆𒌨𒅅𒊏𒃶𒂗𒉈𒅆𒅅𒇷
𒂡𒈠𒅗𒁮𒈾𒀭𒌇𒌇𒂊
𒊮𒂵𒂠𒂷𒀀𒀭𒁇𒊏𒂠𒂷𒀀𒀭
𒆬𒂠𒂷𒀀𒀭𒍝𒆳𒂠𒂷𒀀𒀭...𒍝𒂠𒂷𒀀𒀭𒍝𒂠𒂷𒀀𒀭
𒌆𒂠𒂷𒀀𒀭𒃰𒂠𒂷𒀀𒀭
...
𒄞...
𒄞𒈜𒆷𒈾𒉚𒉚𒂍𒉣𒇬𒌋...
𒊩𒍣𒂍𒍣𒂠𒇽...
𒌓𒂙𒅗𒀲𒈾𒀭𒉚𒉚
𒀲<unk>𒅥𒀲𒁕...
𒀲𒈜𒆷𒄘𒋻𒅎𒇲
𒌉𒈬𒇽𒈜𒂊𒍠𒋛𒈬𒌧𒊷𒊷
𒊩𒁇𒋗𒅅𒂊𒂍𒂉𒁉𒂠𒈬𒌧𒁺
𒁉𒁷𒅘𒅘𒂊𒂙𒅎𒋢𒋢𒋢
𒊩𒋗<unk>𒄑𒌉𒂠𒇽<unk>𒂊𒁕𒉡<unk>
𒂍𒀀𒉏𒁶𒈪𒉌𒅁𒊑𒊑𒂗
𒊩𒀲𒋻𒀀𒅗𒉌𒋃𒂊
<unk><unk>𒋻𒀀𒌉𒉌𒊏𒂵𒈬𒉌𒅁𒅥𒂊
𒊩𒅗𒄯𒀝𒅝𒄄𒄄𒁮
𒄑𒁄𒄯𒊏𒋗𒈾𒈾𒈬𒌧𒅅
𒂍𒂍𒀀𒄿𒅔𒆭𒆭𒆭
𒂊𒁍𒂊𒁍𒊏𒄘𒈬𒌧𒄀𒄀𒉈
𒁕𒃡𒊏𒅎𒈨𒅎𒈨𒌓𒁺𒀊
𒂦𒋛𒂦𒋛𒀀𒅆𒈬𒅆...𒅍𒅍𒂊
𒆠𒈌𒉈𒅅𒆷𒂠𒍣...
𒆠<unk>...𒊒𒁀𒀉𒍝...<unk>...
<unk>...𒄄<unk>𒈬𒌧𒉈𒅆𒊒𒅎𒈪𒉌𒅗<unk>𒌷...
...𒊮𒅆𒌨𒍼𒌇𒌇𒁇<unk>...
𒌉𒈬...𒈝𒈝𒈪𒉌𒅁𒍝
...<unk>...<unk><unk>𒆠...𒆠𒀀𒅘𒂊...
...𒉐
...𒈿
...<unk>
𒊮𒄾𒆷𒄿𒅎𒋛𒀀𒄀...
𒃻𒉆𒉡𒆗𒍣𒆯𒆯𒁕
𒃻𒉆𒆗𒆗𒂗𒃻𒂊𒈨𒆗𒆗
𒌉𒈬𒁯𒁯𒁶𒅆𒁯𒁯
𒀭𒊺𒌁𒊏𒈾𒀭𒆟𒆟𒊑𒉈𒂗𒄑𒀉𒁉𒉌𒊹
𒊩𒃢𒂊𒀾𒉆𒂗𒌉𒊩𒅔𒅇𒌅𒌧
𒄑𒈪𒋛<unk>𒀀𒋃𒉆𒉈𒊒𒁉𒂗𒌉𒍑𒅔𒅇𒌅𒌧
𒁮𒉆𒈬𒌧𒋼𒀀𒊑𒂗𒅗<unk>𒈾𒀭𒂷𒂷
𒆠𒁮𒋼𒀀𒊑𒉆𒍂𒄣𒂷𒀀𒀭
𒀀𒄊𒀀𒄘𒆸𒈾𒂵𒀀𒀭𒈨𒁻𒉈𒂗
𒇽𒄖𒆷𒀉𒁹𒂊𒂵𒈾𒃵𒈨𒂗𒉈
𒃴𒈠𒈾𒀭𒂦𒄀𒂗𒌉𒅔𒋤𒄀𒌅𒁕
𒂗𒊏<unk>𒀀𒁶𒀭𒋀𒆠𒂦𒄀𒂗𒋗𒈾𒀭𒆕𒆕𒂗
𒌝𒈨𒂵𒇲𒃣𒀀𒆤𒈗𒁉𒅕𒉆𒅆𒅎𒈪𒅁𒋻𒊑
𒂼𒍪𒌫𒅗𒋛𒀀𒉆𒁀𒈾𒀊𒁉𒂗𒅆𒌨𒊭𒁀𒊏𒍼𒂵𒀀𒀭
𒅗𒂼𒍝𒅗𒀭𒍝𒅗𒂠𒉆𒉈𒅁𒆪𒁉𒂗
𒂼𒀭𒌓𒀀𒀭𒇽𒈬𒌧𒅇𒌅
𒀊𒁀𒀭𒊏𒀀𒀭...𒈬𒌧𒌓𒌓𒄀
𒀊𒁀𒀭𒀀𒀭𒅗𒈠𒉌𒍣𒁕
𒈾𒊑𒀊𒁀𒂠𒄑𒌆𒉿𒎓𒋡𒃶𒅎𒅆𒅀𒀝
𒂍𒌷𒁇𒊏𒆤𒌷𒊮𒂵𒅆𒆕𒆕𒂊
𒌉𒈬𒃷𒂊𒂉𒁉𒂠𒅅𒆷
𒀠𒀀𒉻𒊏𒀀𒀭𒀠𒌓𒉻𒊏𒀀𒀭
𒃻𒌑𒄖𒌤𒀀𒃻𒈨𒃻𒊏
𒍏𒂆𒉌𒌇𒆠𒈾𒉚𒂠<unk>𒂵
𒌨𒉡𒍪𒅆𒌨𒀀𒀭𒇽𒉡𒍪...
𒆠𒉡𒍪𒍽𒀀𒀭𒌨𒉡𒍪𒌨𒀀𒀭
𒆜𒉡𒍪𒃮𒆳𒊏𒅗
𒀭𒆳𒊏𒇽𒅥𒅥𒅇𒈨𒌍
𒂍𒇽𒁶𒉡𒆕𒌷𒇽𒁶𒉡𒆕
𒆠𒍪𒀀𒇽𒅗𒇽𒊭𒁀𒊏𒀭𒌓𒁺𒉈
𒉺𒇻𒊏𒆥𒆥𒈬𒈾𒌀𒇻𒄄𒄄...
𒀳𒊏𒀀𒊮𒀳𒊒𒈬𒈾𒌀
...𒄄𒈬𒈾<unk>𒂗
...<unk>...𒌑𒊑𒄀...
𒃻𒊮𒀀𒅗𒈠𒁉𒃻𒊮𒋼𒈾...
...𒆭𒊏𒁉𒃻𒊮𒋼𒈾...
𒃻𒊮𒀀𒅗𒅗𒈠𒀯...
𒈾𒊑𒋢𒆳𒊒𒆠𒌉𒁛𒌅𒌅𒆤𒈾𒊑𒂵
𒋢𒆳𒊒𒆠𒌉𒁛𒌅𒌅𒆤𒈾𒊑𒂵
𒎏𒁾𒃲𒃲𒆷𒋗𒌌𒀀
𒆠𒂖𒀭𒊺𒉀𒍠𒊩